 (ลุ้น) หุ้นไอพีโอปี 61
วันนี้จะมีหุ้นน้องใหม่เข้าซื้อขายในตลาดหลักทรัพย์ mai นั่นคือ CHAYO หรือ บมจ.ชโย กรุ๊ป ชโย กรุ๊ป เป็นหุ้นไอพีโอบริษัทที่ 3 ที่เข้าเทรดในปี 2561 และเป็นบริษัทที่ 2 ในตลาด mai ต่อจากบริษัท เอเชีย ไบโอแมส จำกัด (มหาชน) หรือ ABM
22 มี.ค. 2561

ลูบคมตลาดทุน : ธนะชัย ณ นคร
วันนี้จะมีหุ้นน้องใหม่เข้าซื้อขายในตลาดหลักทรัพย์ mai นั่นคือ CHAYO หรือ บมจ.ชโย กรุ๊ป
ชโย กรุ๊ป เป็นหุ้นไอพีโอบริษัทที่ 3 ที่เข้าเทรดในปี 2561
และเป็นบริษัทที่ 2 ในตลาด mai ต่อจากบริษัท เอเชีย ไบโอแมส จำกัด (มหาชน) หรือ ABM
ABM เข้าเทรดวันแรกเมื่อ 27 กุมภาพันธ์ที่ผ่านมา ด้วยราคาไอพีโอ 1.80 บาท
วันแรกราคาหุ้น ABM ปิดค่อนข้างสวยครับ ที่ระดับ 2.04 บาท (ราคาขึ้นไปสูงสุด 2.56 บาท) เปลี่ยนแปลงจากไอพีโอ +13.33%
ทว่าถัดจากวันนั้นราคาลงมาปิด 1.80 บาทเท่ากับราคาไอพีโอ และหลังจากนั้นราคายังลงมาตลอดกระทั่งต่ำกว่าไอพีโอ 1.80 บาทไปแล้ว
ล่าสุดวานนี้เคลื่อนไหวอยู่ระหว่าง 1.56-1.58 บาท มูลค่าการซื้อขายเพียง 5-6 ล้านบาท
เข้าใจว่ามีนักลงทุนติดหุ้นตัวนี้เหนือ 2.00 บาท และหลายคนน่าจะตัดขาดทุนกันไปบ้างแล้ว
ABM มีระดับพี/อี ณ ราคาไอพีโออยู่ที่ 29.51 เท่า (ดูจากผลประกอบการไตรมาส 4/2559-ไตรมาส 3/2560)
แต่ล่าสุดพี/อีของ ABM อยู่ที่ 30 เท่า หลังจากแจ้งผลประกอบการไตรมาส 4/2560 และปี 2560 ออกมามีกำไรสุทธิ 15.6 ล้านบาทจากปีก่อนที่มีกำไร 26.1ล้านบาท หรือลดลงกว่า 40%
นอกจากผลประกอบการลดต่ำลงของ ABM
ABM ยังเผชิญกับข่าวร้ายจากบริษัทย่อยในประเทศมาเลเซีย ที่เกิดเหตุเพลิงไหม้สินค้าประเภทกะลาปาล์ม
สินค้าดังกล่าวอยู่ในคลังสินค้าที่เมือง Bintulu
แม้สินค้าจะได้รับความเสียหายไม่มากและมีวงเงินประกันครอบคลุมอยู่
แต่ราคาหุ้นของ ABM ก็ยังไม่ได้ตอบรับกับคำชี้แจงมากนัก
หุ้นที่เข้าซื้อขายในตลาดหลักทรัพย์อีกบริษัท คือ บมจ.เคมีแมน หรือ CMAN โดยการเข้าซื้อขายเมื่อวานนี้ (21 มี.ค.) ใน SET เป็นวันแรก
CMAN ทำธุรกิจผลิตและจำหน่ายปูนไลม์และผลิตภัณฑ์เคมีต่อเนื่องรายใหญ่สุดในไทย
กำลังการผลิตติดตั้งรวมราวๆ 8 แสนตันต่อปี
ทุนจดทะเบียนชำระแล้ว 960 ล้านบาท ราคาพาร์ 1.00 บาท
มีหุ้นสามัญเดิม 720 ล้านหุ้น และหุ้นสามัญเพิ่มทุน 240 ล้านหุ้น ราคาไอพีโอหุ้นละ 3.84 บาท มูลค่าระดมทุนรวม 921.60 ล้านบาท และมีมูลค่าหลักทรัพย์ ณ ราคาไอพีโอ 3,686.40 ล้านบาท
ธนาคารทิสโก้เป็นที่ปรึกษาทางการเงิน และ บล.ทิสโก้เป็นผู้จัดการการจัดจำหน่ายและรับประกันการจำหน่าย
ประเด็นที่น่าสนใจ คือ ราคา ณ ไอพีโอ มีระดับ พี/อี อยู่ที่ 33.72 เท่า คำนวณจากกำไรสุทธิของ CMAN ในช่วง 4 ไตรมาสล่าสุด (ไตรมาส 1-4 ปี 2560)
วานนี้ราคาเปิดเท่ากับ 5.00 บาท (+30.21%) และระหว่างวันราคาขึ้นมาสูงสุด 5.10 บาท (ต่ำสุด 4.34 บาท)
และหลังจากนั้นราคาหุ้นได้ขยับลงต่อเนื่อง และมาปิดตลาด 4.36 บาท เพิ่มขึ้น 0.52 บาท หรือเปลี่ยนแปลง 13.54% จากราคาไอพีโอ 3.84 บาท
ราคาปิดวานนี้ ทำให้พี/อีเพิ่มขึ้นมาเล็กน้อยเป็น 38.28 เท่า
แต่หากราคาปิดอยู่ที่ 3.50-3.52 บาท จะทำให้พี/อีเกินกว่า 40 เท่า และหากวอลุ่มซื้อขายเข้ามามากอีก ทำให้มีโอกาสเข้าเกณฑ์แคชบาลานซ์ได้
ลักษณะของธุรกิจ CMAN อาจจะมีความยากในการเข้าใจธุรกิจบ้าง
ยิ่งเป็นธุรกิจแบบ B2B (Business to Business) ด้วย ทำให้เรารู้สึกเหมือนเป็นเรื่องไกลตัว ทั้งที่เป็นเรื่องค่อนข้างใกล้ตัว
หุ้นรูปแบบนี้สังเกตว่าราคาไม่ค่อยวิ่ง ซึ่งจะแตกต่างจากหุ้นที่นักลงทุนต่างรู้จักแบรนด์นั้นๆ หรือสินค้านั้นๆ เป็นอย่างดี แม้พี/อีจะโดดขึ้นมาสูงก็ยังเข้าไปซื้อ-ขายกัน เช่น DDD ที่เป็นเจ้าของแบรนด์ “สเนลไวท์”
มาถึงหุ้นไอพีโอตัวล่าสุด เริ่มเข้าซื้อขายวันนี้ (22 มี.ค.) วันแรกคือ CHAYO
หุ้นตัวนี้เขาทำธุรกิจลงทุนและบริหารสินทรัพย์ด้อยคุณภาพ การติดตามและทวงถามนี้ รวมถึงธุรกิจคอลเซ็นเตอร์
ประสบการณ์การทำธุรกิจก็ราวๆ 20 ปีได้แล้ว
ราคาไอพีโอที่กำหนดออกมา 2.88 บาท ที่ระดับพี/อี 27.69 เท่า
มูลค่าระดมทุนอยู่ประมาณ 403 ล้านบาท มี บล.เออีซี เป็นที่ปรึกษาทางการเงิน
ผลประกอบการย้อนหลัง 2557–2559 กำไรเติบโตต่อเนื่อง หรือ 18.81 ล้านบาท, 68.94 ล้านบาท และ 70.89 ล้านบาท
ส่วนปี 2560 ปรับลงเล็กน้อยมาที่ 58.24 ล้านบาท เหตุผลก็คือมีการใช้เงินลงทุนเกี่ยวกับการซื้อหนี้ แต่ก็คาดว่าการลงทุนดังกล่าว จะสร้างกำไรเพิ่มขึ้นได้ในปี 2561 และต่อเนื่องไป
จะว่าไปแล้วหุ้นไอพีโอที่เข้ามาแล้ว 3 บริษัทต่างมีพื้นฐานไม่ได้ย่ำแย่อะไรนะ
มีคำถามว่าราคาไอพีโอจะแพงไปหรือเปล่านั้น
ตรงนี้ก็ต้องยอมรับกันว่า การดีดลูกคิดของที่ปรึกษาทางการเงินส่วนใหญ่ เขาก็จะใช้ “ฟอร์เวิร์ดพี/อี” ของผลประกอบการในอนาคตมาเป็นตัวคำนวณ
ในปี 2560 มีหุ้นเข้า SET และ mai ประมาณ 41-42 บริษัท
ปรากฏว่ามีหุ้นที่หลุดจอง (จากไอพีโอ) ณ ราคาสิ้นปี 2560 จำนวน 18 บริษัท
ซึ่งก็น่าจะเป็นการบ้านข้อใหญ่ของที่ปรึกษาทางการเงิน
ด้านนักลงทุนเองก็คงระวังกันมากขึ้น 